Kommissionens forordning (EF) nr. 1475/2003

af 20. august 2003

om beskyttelse af dybhavskoralrev mod virkningen af trawling i et område nordvest for Skotland

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik(1), særlig artikel 7, og

ud fra følgende betragtninger:

(1) I henhold til forordning (EF) nr. 2371/2002 skal forsigtighedsprincippet gøres gældende i den fælles fiskeripolitik ved, at der træffes foranstaltninger med henblik på mest muligt at begrænse fiskeriets virkning på de marine økosystemer.

(2) Ifølge nyligt offentliggjorte videnskabelige rapporter, navnlig rapporten fra Det Internationale Havundersøgelsesråd, er der fundet og kortlagt tætte forekomster af dybhavskoraller (Lophelia pertusa) i et område nordvest for Skotland, der hører under Det Forenede Kongeriges jurisdiktion. Koralrevene, der er kendt under navnet "Darwin Mounds", har tilsyneladende en god bevaringsstatus, men viser tegn på skade på grund af fiskeri med bundtrawl.

(3) Videnskabelige rapporter viser, at sådanne koralrev er vært for vigtige og yderst forskellige biologiske populationer. Det anerkendes af de fleste, at disse naturtyper kræver prioriteret beskyttelse. Konventionen om beskyttelse af havmiljøet i det nordøstlige Atlanterhav (OSPAR-konventionen) har for nylig opført dybhavskoralrev på listen over truede naturtyper.

(4) I Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2), senest ændret ved direktiv 97/62/EF(3), er rev opført som en naturtype af EF-betydning, hvis bevarelse kræver udpegning af særlige bevaringsområder. Det Forenede Kongerige har formelt tilkendegivet sine hensigter om at udpege Darwin Mounds som særligt bevaringsområde for at beskytte denne naturtype i henhold til forpligtelserne i ovennævnte direktiv.

(5) Det Forenede Kongerige har gjort Kommissionen opmærksom på, at nogle trawlere, når de følger stimer af dybhavsfisk i bevægelse, samles i området ved Darwin Mounds, hvor de kan anrette ubodelig skade på koralrevene.

(6) Det Forenede Kongerige har derfor anmodet om, at der bliver truffet hasteforanstaltninger i henhold til forordning (EF) nr. 2371/2002 med henblik på at forbyde anvendelsen af bundtrawl i området ved ovennævnte koralrev. Det Forenede Kongerige har underrettet de øvrige medlemsstater om sin anmodning, og disse har ikke fremsat bemærkninger til Kommissionen inden for den fastsatte frist.

(7) I lyset af de beviser, Det Forenede Kongerige har fremlagt, må det konkluderes, at bevarelsen af den nævnte naturtype er alvorligt truet, og at der straks må træffes foranstaltninger. Det bør ved hjælp af hasteforanstaltninger i henhold til Rådets forordning (EF) nr. 2371/2002 øjeblikkeligt forbydes at anvende bundtrawl i området ved ovennævnte koralrev, da der eller vil blive drevet omfattende fiskeri med bundtrawl i det pågældende område i de kommende måneder, indtil Rådet kan træffe foranstaltninger -

UDSTEDT FØLGENDE FORORDNING:

Artikel 1

Det forbydes fartøjer at anvende bundtrawl eller lignende trukne redskaber, der har kontakt med havbunden, i et område, der er afgrænset ved en linje mellem følgende punkter:

>TABELPOSITION>

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Den anvendes i seks måneder.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. august 2003.

På Kommissionens vegne

Franz Fischler

Medlem af Kommissionen

(1) EFT L 358 af 31.12.2002, s. 59.

(2) EFT L 206 af 22.7.1992, s. 7.

(3) EFT L 305 af 8.11.1997, s. 42.